Rusticus ; tesɛedda yemma iseggas-is ineggura tama-w, xas akken temmut meẓẓiyet ; ur sliɣ deg yimi-w belli ur sɛiɣ idrimen yal tikelt mi bɣiɣ ad ɛiwneɣ albeɛḍ yellan di lḥers ; ur ɣliɣ s yiman-is di lḥers am wagi ad iyi-sawḍen ad ḍelbeɣ lemɛawna ɣer wiyaḍ ; sɛiɣ tameṭṭut (29) yettaɣen awal, yeččuren d leḥnana, d ḍḍrafa ; ufiɣ-d s leshala lecyax (30) i warraw-iw, ufiɣ-d di tirga-w acḥal n ddwawi, ladɣa deg wayen yeɛnan deg ususef n yidammen, tawazla n leɛqel, ayagi di Gaete (31), am wakken sɣur Yiṛebbiten i dyekka ; asmi yi-d-tebda leḥmala n tfelsafit, ur d-ɣliɣ ger yifassen n kra n wid yesɛan iles, ur sṛuḥeɣ, daɣen, lweqt-iw deg usenqed n kra n yimeskaren neɣ n usfukkel, neɣ deg umuqqel n wayen d-iḍeṛṛun deg yigenwan.